כריס מאסטרס
קריירת היאבקות מקצועית > WWE > מרדף אחר אליפות ה-WWE‏ (2005–2006)

כריס מאסטרס ערך את הופעת הבכורה שלו בתוכנית Raw כאחד מדמויות הנבל, כשתפס את מרכז תשומת הלב של הצופה בכך ששם דגש על יכולותיו הפיזיות במהלך כניסתו לזירה. ב-21 בפברואר 2005 בפרק של התוכנית Raw, הוא ערך את קרב הבכורה שלו בניצחון על סטיבי ריצ'רדס. במהלך הקרב ביניהם, מאסטרס שבר את אפו של ריצ'רדס. לאחר מכן, מאסטרס עשה שימוש באחיזת הפול נלסון, שאותה כינה מאוחר יותר בשם המאסטר לוק, וטען שאף מתאבק לא יוכל לשבור אותה. בעקבות זאת, הוא הגה את אתגרי המאסטר לוק, שבו הוא ביצע על היריב את אחיזה זו והיריב היה צריך להשתחרר ממנה לפני שמאסטרס הכניע אותו או לפני שהיריב התעלף בעצמו. במקור, הוא זימן מעריצים שתולים מהקהל, והציע להם פרס של אלף דולר מכספו האישי אם הם יצליחו להשתחרר מאחיזתו. ברסלמניה 21, מאסטרס השתתף בקרב באטל רויאל בן 30 משתתפים, שבו הוא הדיח שמונה משתתפים והגיע עד לשני המשתתפים האחרונים בקרב. לעומת זאת, הוא הודח על ידי המנצח, בוקר טי. באירוע באקלאש, הוא ניצח את מליסה קואטס באתגר המאסטר לוק. הוא היה מעורב בסדרת פיודים נגד מתאבקים בעלי חשיבות נמוכה באותה התקופה כמו ואל וינס והסמל סלוטר, ששניהם כשלו בניסיונם להשתחרר מאחיזת המאסטר לוק. מאסטרס השתמש בתכסיסיו כדמות רעה, כשלעיתים הוא הכה את יריביו לפני האתגר. מאסטרס העלה את סכום הפרס בכל שבוע, כשהגיע עד לסכום של 20 אלף דולר ולעיתים אף הציע בונוס. לאחר שניצח את רוזי בעל משקל של כ-180 ק"ג, הוא טען שנושא משקל היריב הוא כלל לא משנה עבורו. טענה זו נאמרה על ידי מאסטרס במטרה לגרום לביג שואו להסכים להשתתף באתגר. הודות לדמותו הרעה, מאסטרס סירב לקרב נגד אותו ביג שואו.
לקראת סוף חודש אוגוסט, מאסטרס פתח בפיוד עם שון מייקלס, מה שהוביל לקרב זוגות בינו וקרליטו למייקלס וריק פלייר. במהלך הקרב, מאסטרס הכניע את פלייר לניצחון. מאסטרס בדרך כלל חבר לשורות קרליטו, כשהשניים ניהלו מערכת יחסים עסקית ביניהם. ב-5 בספטמבר, מייקלס לקח חלק באתגר המאסטר לוק של מאסטרס. מאסטרס, שהתקומם על יכולות ההתנגדות של מייקלס, שחרר את האחיזה והכה את מייקלס בעזרת כיסא, ולאחר מכן ביעצ עליו את האחיזה פעם נוספת. אתגר זה לא קבע מנצח חד משמעי ולכן קרב בין השניים נקבע לאירוע בלתי נסלח, שבו מייקלס ניצח.
מאסטרס, ביחד עם מתאבק Raw, אדג', היו כמה מהמתאבקים שפלשו לסמאקדאון לקראת קרב בין המותג Raw למותג סמאקדאון במסגרת קרב ההדחות המסורתי של סדרת ההישרדות. השניים ארבו לריי מיסטריו, מה שהוביל לקיום קרב זוגות בינם לבין מיסטריו ומאט הארדי באירוע טאבו טיוזדיי. אדג' בחר שלא להשתתף בקרב זוגות זה, ולכן מאסטרס הצטוות לשורות מחליפו, ג'ין סניצקי. מאסטרס והאחרון הפסידו בקרב זה, כשמיסטריו הוא זה שהצמיד את מאסטרס. באירוע סדרת ההישרדות, מאסטרס השתתף בקרב ההדחות חמישה נגד חמישה. במהלך הקרב, נראה שאחיזת המאסטר לוק עמדה להישבר על ידי בובי לאשלי. לעומת זאת, האחיזה מעולם לא הושלמה באופן מלא, בכך המאסטר לוק לא נשבר באופן רשמי. מאסטרס הודח מהקרב על ידי ריי מיסטריו.
לאחר מכן, מאסטרס הפנה את מירב תשומת ליבו אל אלוף ה-WWE באותה התקופה, ג'ון סינה, כשהוא תקף אותו לאחר קרב וגרם לו להתעלף, כשביצע עליו את מהלך המאסטר לוק. מעשה זה הוביל לקיום קרב הכנעות משולש ב-28 בנובמבר בפרק של התוכנית Raw, כשסינה הגן על תוארו נגד מאסטרס וקורט אנגל, שעם האחרון הוא היה מעורב בפיוד מתמשך. סינה, שלא היה מומחה במהלכי הכנעה בתקופה זו היה בחיסרון בולט אל מול שניים מהמתאבקים שנודעו הודות לשימוש במהלכי הכנעה. לעומת זאת, באותו הערב, סינה הצליח לגבור על חיסרון זה ולנצח בקרב לאחר שגרם למאסטרס להיכנע למהלך ההכנעה החדש שלו, ה-STFU.
ב-12 בדצמבר, מאסטרס גבר על ויסרה בפרק של התוכנית Raw וכתוצאה מכך העפיל לקרב תא ההדחות על אליפות ה-WWE של ג'ון סינה באירוע מהפכת השנה החדשה. שבועיים לאחר מכן בפרק של התוכנית Raw, מאסטרס התמודד מול צ'אבו גאררו באתגר "נצח את השעון" אשר קבע מי מהמשתתפים בקרב תא ההדחות יכנס אחרון אל הקרב. מאסטרס ניצח את גאררו וקבע זמן של 5 דקות ו-56 שניות, אותו זמן שקבע שון מייקלס (שניצח את סניצקי בקרב הפותח של התוכנית). גאררו הצליח לשרוד את אחיזת המאסטר לוק במידה מספקת שמאסטרס לא יוכל לנצח את השעון. באירוע מהפכת השנה החדשה, שנערך ב-8 בינואר 2006, מאסטרס הודח מהקרב לאחר שקרליטו בגד בו, כשתקף אותו בעזרת מכה מתחת לחגורה. לילה לאחר מכן, לאחר עימות מילולי עם קרליטו, השניים התמודדו מול זוג אחר שחווה קשיים, קורט אנגל ושון מייקלס. במהלך הקרב, מייקלס עשה את דרכו אל מאחורי הקלעים, כשנטש את אנגל לבדו. מאסטרס ניצל זאת כדי לבצע על אנגל את מהלך המאסטר לוק, שהספיק לו כדי לנצח בקרב. ב-16 בינואר, מאסטרס איתגר את סינה להשתתף באתגר המאסטר לוק. סינה נענה לאתגר זה בחיוב, כשבאתגר עצמו סינה הראה סימנים שהוא הולך לשבור את האחיזה, עד שאדג' הגיע ותקף את סינה בעזרת חגורת האליפות שלו ובעקבות זאת האתגר הופסק.